Predkladacia správa

Maďarská republika je od 1. júla 2009 do 30. júna 2010 predsedníckou krajinou  Vyšehradskej skupiny – V4. Predsednícka krajina v súlade s pravidlami vyšehradskej spolupráce a na základe dohody premiérov krajín V4 sa rozhodla usporiadať rozšírený summit predsedov vlád krajín V4+ k regionálnej energetickej bezpečnosti v Budapešti. Tento summit V4+ sa uskutoční dňa 24. februára 2010 v MR za účasti predsedov vlád štátov V4 a ďalších pozvaných predsedov vlád Rakúska, Slovinska, Chorvátska, Srbska, Bosny a Hercegoviny, Rumunska, Bulharska, vysokých predstaviteľov EK, španielskeho predsedníctva v Rade EÚ a USA. Hlavným cieľom rozšíreného summitu V4 je posilnenie vzájomnej spolupráce s členskými štátmi EÚ, s EK a s partnermi zo strednej a juhovýchodnej Európy v oblasti energetickej bezpečnosti s dôrazom na rozvinutie koordinovaného postupu v rámci energetickej politiky v regióne, ktorý poskytne politickú a finančnú podporu na dobudovanie chýbajúcich prepojení, prípravu koordinovaného lobingu v Bruseli v oblasti kľúčových projektových tém energetickej politiky. Hlavnými témami plenárneho rokovania summitu budú najmä otázky energetickej bezpečnosti dodávok a tranzitu ropy a plynu, mechanizmu včasného varovania, prepojenie sietí elektrickej energie a plynu, energetických koridorov  sever – juh, realizácie príslušných projektov a tiež plánované projekty v oblasti jadrovej energetiky. 
            
V kontexte hlavnej témy summitu zámerom bude akcentovať „regionálny hlas“ v energetickej oblasti. Hostiteľská krajina – MR očakáva, že energetický summit V4 bude úvodným krokom a udalosťou k budúcim pravidelným konzultáciám vlád a ich predstaviteľov, resp. stálych diskusných fór expertov štátov, ktoré sa zúčastnia plánovaného rozšíreného summitu V4. Predpokladá sa, že na záver summitu V4+ bude prijaté záverečné vyhlásenie, ktoré však nebude podpísané jednotlivými účastníkmi summitu.
            
Predsedovia vlád krajín V4 sa pred energetickým summitom V4+ zúčastnia samostatného pracovného obeda, v priebehu ktorého maďarská strana bude informovať o programových prioritách Maďarska v EÚ v prvom polroku 2011, resp. časť diskusie môže byť venovaná témam vyšehradskej spolupráce. 
 
Po plenárnom rokovaní účastníkov summitu V4+ sa pre vedúcich delegácií uskutoční sprievodné kultúrne podujatie.